Káhira 13. júna (TASR) - Štátny bezpečnostný súd v Káhire zbavil dnes viny Egypťana Šerifa al-Filálího, podozrivého z vykonávania špionážnej činnosti v prospech Izraela. V tom istom procese bol na doživotné väzenie v jeho neprítomnosti odsúdený štátny príslušník Ruskej federácie, usvedčený zo špionážnej činnosti v prospech židovského štátu.
Filálího a nemenovaného Rusa obviňovali egyptské úrady z poskytovania vojenských a hospodárskych informácií izraelskej spravodajskej službe Mosad. Židovský štát však kategoricky poprel, že by s týmito osobami bol spolupracoval.
Špionážna justičná kauza, ktorá vyšla na svetlo sveta v novembri minulého roku, teda krátko po začatí protiizraelského povstania Palestínčanov (intifády), vyvolala v Egypte značné nacionalistické vášne. Egypt bol prvým z dvoch arabských štátov, ktoré doteraz podpísali mierovú dohodu so židovským štátom.